कहिनी
टीकेश्वर सिन्हा ''गब्दी वाला''
नाती ल पाय दसमत माईघर ले निकलीस। परछी मं सरकी ल जठइस। नाती ल बइठारिस। झुन-झूना ल आगू मं मढ़ादिस। तुलसी चौंरा करा ले चन्नी लइस। खुंटी मं टंगाय सुपा ल निकालिस। कच्छोरा भीरे पीढ़ा मं बइठीस। दुए चन्नी निमारे रिहिस तइसने मं कथय ''सकुन, टुकनी मं रखे तोरई ल छोल के पउल डार बे ओ। उही ला रांधबे। बरनी मं दार हावे, डार देबे। हुरहा अउ सुरता आइस अउ हां तोर ससुर आज आ ही। एक कनिक दार मढ़ा देबे न पाछू डाहर चुल्हा म। बने खुम-खुम ले चुर ही।ÓÓ फेर दसमत चाउर निमोरे मं भीडग़े।
गुलाप अउ दसमत बस्तर बैलाडीला मं कमाय-खाय बर चल देये रिहिन। सन् 68 के अंकाल पूरा अहराब ल झंझोर के रख देये रिहिस। घर मं तारा ठोंक के दूनों लइका रमेस अउ लछमी ल संग मं ले गये रिहिंन। लइकामन कमाय-खाय के लइक होइस ताहन अपन देहरी लहुटीन। रमेस अउ लछमी के हाड़ मं हरदी लगइन। सबो झन सुंता हो के गुलाप हर अपन नौकरी ल नइ छोंडि़स बाकी मन घर मं रेहे लगिन। खेती-किसानी के दिन-बादर, तिहार-बार अउ मउका-मउका मं गुलाप ह घर आवय। दसमत ह बहू-बेटा सन किसानी मं लग्गे।
समय के होय के बहू सकुन के पांव भारी होइस। सब खुस अउ नौ ले दस के पूरे ले बाबू आगे। अच्छा-मंगल होइस। नवां बाबू ल रोहन नांव घलो मिलगे। नानुक सुघर छोटकू रोहन झूलना म बाढऩ लागिस। कोरा-कोरा मं दिन बितय। हांसी कुलकी मं सबो झन टेम पास करंय। सदनोहरा रोहन देखते-देखत पेटगइंहा, खसकई अउ मडि़अइई सुरू कर दीस। टिक-टिक खड़े होवई घलो सुरू होगे। आज रोहन के जन्मदिन घलो अभर गे अउ संजोग से आज धनतेरस घलो आय। गुलाप पहुंचीस। संझाकुन जन्मदिन मनइन। अब देवारी के तिहरहा तियारी मं लगगें।
गुलाप ह ननपन ले अपन बाप-महतारी ल नइ जानय। गांव के गंउटिया घर के भंइसा चरई मं छुटपन कइसे गुजरीस समझ नई पाइस। गोरकापार गांवेच के लक्ट्ठा मं लगे गांव मासाभाट बोकर ममियारों गांव आय। ममा-मामी मन एक ले दू कर दे रिहिन। दसमत के नीक बेवहार के नीर ले गुलाप के जिनगी हरियागे। दूनों एक-दूसर बर बने राहंय तभे तो आज संझा रोहन ल धरे गांव बजार ले आते भार कथय ''रमेस के बाबू, काली लछमीं पूजा आय। फजरे ले जाबोन अरजुन्दा तिहरहा समान अउ कपड़ा-लत्ता लेये बर। अउ संझा बाजार करत आबोन। हाव बन जाही काहत इस्टूल म गुलाप बइठिस। अउ गमछा मं धूंकत पिये बर एक गिलास पानी मांगिस।ÓÓ
दूसर दिन गोबरधन पूजा आईस। हांसी-खुसी ले तिहार का मनाईन। गांव ले लगे मोंहदीगांव के देवमड़ई तको निपटीस। दूसर दिन गुलाप अपन-दूनों खेत देखे बर चल दीन। मेंड़ में बइठीन खेत-खार, धान-पान, पानी-वानी के गोठ गोठिअईंन। ताहन दसमत ह हंसिया धरे मेंड़ मं निहंर गे कांदी लुये बर। अउ अच्छा पिकियाय हे लाखड़ी आ रमेस के दाई बने दिखत हे काहत गुलाप ह खेत मं उतरीस अउ देख-देख के करगा छांटे ला भींड़ गे। गियारा साढ़ गियारा के टेम होइस ताहन घर लहुटींन।
कोठा करा कोंटा मं दसमत बोझा ल पटकीस। गुलाप ह दतुवन काड़ी ल परछी मं मढ़ाइस। का कइसे होगे तुमन ला गुडऱी मं माथा ल पोंछत दसमत ह काहत रिहिस तइसने मं गुलाप बीड़ी माचिस ल पठेरा मं मढ़ावत कथय- का होगे, का होगे, काबर अइसन करत हव तुमन हा। अरे का बात ऐ तेनो ला तो बतावव, अइसने मं बन ही? रमेस अउ सकुन के माते राहय। सकुन तन-तनावत राहय हाव घिंसबो ङ्क्षसबो एक घांव नहीं दस घांव घीसबो, का कर बे मारबे तो अउ का करबे। मरइया बने हस।
रमेस के घुंस्सा नई उतरे राहय- तें अपन नोखन ले नोकदर्रा गुड़ाखू ल छोड़ नहीं ते तें मोर सन बाते मत कर। नी करन तोर सन बात। नी मरत हन तोर सन गोठियाय बर। सकुन के पलटवार निकलीस महूं हरंव असल बाप के बेटी। नी गोठियात ते मत गोठिया। नइ गोठियावन तोर सन। फेर नइ छोडि़स ये गुड़ाखू ला दसमत बीचे मं टोंकिस अइसने मं बन जाही घर गिरहस्थी हो। नानुक सरहा जिनीस बर कसम खावत हस। एक लइका के महतारी होगे हस सोंच बिचार के गोठिया। बनेच बरे गुलाप अउ दसमत ह दूनोंझन ल समझाइन। चुप होइन। अपन-अपन बुता मं भुलागें।
बिहानदिन गुलाप बैलाडीला निकले के टाइम बहू-बेटा दूनों ल अउ समझाइस। खांद मं प्लास्टिक बोरी के झोला ले मन के चिंता-फिकर ह गुलाप ल जादा गरु लागत राहय। गुलाप के गेये ले कोन जनी का बयरासू हमागे घर मं ते परमात्मा जाने रमेस अउ सकुन के लिखरी-लिखरी मं मात जावय। दूनों के पटई मुसकुल होगे। एक-दूसर ह बने सोझबाय नई गोठियावयं। सकुन के हुड़से असन बानी ले रमेस के मइंता भोगा जाय। ताहन वोकरो सुरू हो जायं तेरी-मेरी, महासमुन्द-धमतरी। सकुन रक्सिन हो जाये चलनी ल पटकई। सुपा कचरई। बाहरी ल फेंकई। आदमी के बात ल लइका मं झारे। बांचे-खोचे ल सास ऊपर उतारे। रांधे बर तको कुरमुराय। बेमलतब हंवला धर के तरिया रेंग देवय। कांहचो होय मन के आवय-जावय। गरु गाय तक मनमाड़े बखानय। बेर के चढ़े ले उठय। इही सब वोकर रेंवा-टेंवा ल देख के दसमत कही परिस- काबर तंय अइसने करत होबे ओ। का दुख होगे तोला सोझबाय कमा खा ना भई। हमर पुरखा के देये जमीन हे। घर के ला नइ कमाय बर नइ भाय ते जा काकरो घर बनी-भुती कर। बिम मत घर नइ बनय। देखइया मन का काहत होही। सब दांत दे हंसइया हे ये दुनिया मां। असने मं का घर बन हीं। दसमत समझाते रिहिस सकुन अउ बिफरगे। हां तें मोला बनी-भुती भेजे बर मरत हस। घर के ला कमात-खात हंव ते तोला देख नइ सहिरात हे। मोर रहवई तुमन ला जियान परत हे। मिही घर ले निकल जथंव। रोहन ल धरे निकलत रिहिस। दसमत रोके बहुत उदिम करीस। जेसने पाय तसेने बखानत दसमत ल झटकार दीस। पुट ले गिर गे बिचारी हा। येला दखे के रमेस भन्नागे। दू-चार थपरा जमादीस। रोवत लइका ल धरे निकलगे बस टेसन कोती सकुन हर परोसिन मन घलो अपन डहर ले कोसिस करीन सब बेकार। सकुन मइके पहुंचगे।
मइके मं सकुन दू-चार महिना रिहिस। ससरार गेये बेटी मइके मं गरू। बने-बने मं सब बने। उंहचो तीन-तीन झन भौजी राहंय। काकरो सन तारी नइ पटीस। महतारी ह तको का कर डरतीस। बाप बिचारा ह चार-पांच सियान घरके मासाभाट आइस सकुन ल पहुंचाय बर। गांव अउ सगा सियान मन सकुन अउ रमेस ल समझाइन। दिन हफ्ता महिना- दू महिंना हो गेये ले फेर कुकुर के पूछी टेडग़ा के टेडग़ा। एक दिन बनेच फेर मात गे। सकुन के रीस के पारा चढग़े। रमेस ल जेसने पाय तेसने बकीस। ताहन रमेस के दिमाग के डिगरी घलो बाढग़े। धरिस तुतारी लवठी ल अउ लगाइस दू-चार घांव। ताहन सकुन रीसे-रीस मां लइका ल मारन लागिस। सास के धुर्रा बिगाड़ डरिस। ये बखत रमेस अउ सकुन के संबंध बनेच बिगडग़े। गोठ-बात बंद नाम मात्र पति-पत्नी रहिगें। घर परवार, जात-गोतियार, पारा-पड़ोस, हिती-पिरोती, सगा-सोदर सब समझा डारिन दूनों झन ला। नइ बनीस एक-दूसर के मुख देखई पसंद नई करंय। सुत उठ के अपन-अपने बुता ल कंरय। मन मरजी काम धाम करंय। रमेस सकुन के रांधे-पोरसे ल नइ खाय। दूनों पति-पत्नी बिल्कुल धनरीन होगें। सकुन अपन चुल्हा चौकी ल अलग रच डरिस फेर घर बनी करय अउ निपटारा करय। गुलाप अउ दसमत ल बहू बेटा के चरित्तर ल देख-देख के पेट भरई होगे। इंकर चरित्तर के धुंगिया ल देख के गुलाप के जी कव्वागे। नौकरी छोंड़के घर बइठगे।
रमेस अउ सकुन के संबंध अतेक बिगडग़े के इंकर अहम् नफरत रूप ले लीस। एक-दूसर के नांव ले दुनों के एड़ी के रीस तरवा मं चढ़ जाय। कोनों ल सुहाय झन सुहाय फेर दसमत-गुलाप अपन नाती बर अबड़ मया करंय। पावंय, पोटारय, चुमय चांटेय। काबर कि साहूकार ल मूल ले जादा सूद अमोल होथे। दूनों के समे नाती खेलाय मं बीत जाय। दिन भर रमेस ह खेतखार मं लग जाय बनिहार बुतिहार संग। सकुन अपन मरजी के मालकिन। आज सबोझन खाइन-पियीन अपन-अपन कुरिया मं सुतिन। दिन ह तो कट जाय पर रात तो रात होथे। नींद के परे ले आंखी के किवाड़ तो लग जथे फेर मन के कपाट कभु नई ओधय। हुरहा पाटा मं टीपा के नाली कोती ले मुसुवा भागिस। भड़-भड़-भड़ बाजिस। रमेस के नींद खुलगे आधा रात के अल्थी-कल्थी सुरू मन-मतंग बिचरन लागिस। दूसर कुरिया मं लइका के जागे ले सकुन घलो जाग्गे फेर नींद नइ परीस। आज रात ह रमेस अउ सकुन के अहम् ल मुसेटे बर ठान लीस। समै बड़ा बलवान होथे बेरा तको साथ दिस। अपन-अपन खोली मं रमेस अउ सकुन के उठई-बइठई सुरू होगे। कभु चद्दर ल झर्रावंय त कभु कथरी ला। दुनों झरिया मं बिजली फेर बरय फेर बुताय। दूनों के बेजुबान मन एक-दूसर के ला सुनिक-सुना होगे। जरूरत के जरूरत संग भेंट होइस। रमेस पाटा मं चग्घे सकुन आरो पाइस। लाइट ल जलाइस बुझाइस, जलाइस ताहन फेर लाइट ह घडि़क बेर-बर बुतागे रात कटीस।
समै गुजरन लागिस। दिन ह दिन अउ रात ह रात बरोबर। मौका-मौका मं रमेस अउ सकुन के वो रात ह लहुटंय। सब अपन-अपन काम बुता मं बियस्त राहयं। कोनो ल कोनो ले कोई मतलब नई राहय। पर नारी-परानी के सब पर नजर रथे। दसमत सब ला उवाहय। दू-तीन महिना होगय सकुन ल न तो नहावत-खोरत देखय न तो कपड़ा लत्ता धोवत सुखावत। गुलाप करा गोठिअइया रिहिस फेर नइ गोठिया पात रिहिस। फेर आज सकुन ल ओक-ओक करत देख परीस। संक्खा संउहत होवत लागिस। थोरिक टेम के गये ले लिमउ चीनी ल चुहकत घलो देख परीस। अब नइ रहिगीस पूछिस ''सकुन कइसे लागत हे ओ। तबियत तो बने हे ना? साहू डॉक्टर मेर नइ जातेस?ÓÓ सकुन चुप बुखार-बुखार तो नई हे ना? चुप अउ कुछु लागत हे ओ सकुन....सकुन....? हाव..... रोहन के समे लागत रिहिस तइसे लागत हे। सकुन अंटियावत बइठे रिहिस हे तेन ह उठिस। अब दसमत चुप होगे। थोरिक बेर तक माथा ल खजवाय असन करत फेर पूछिस- तें कइसे गोठियाथस सकुन? तुमन तो...? सकुन अउ कुछ कहितिस तेकर पहिली बखरी कोती चलदीस। दसमत तको चुपे-चाप मं सब समझगे। तइसने मं गुलाप ह रोहन धरे आइस दसरत कलेचुप गुलाप के कान म फसफसाइस। गुलाप मुहुं फार दीस। अब बात ह पारा-परोस अउ सगा-सोदर में बगरगे। रमेस अउ सकुन घाट-घटौंदा, खेतखार, खोर-गाली के चर्चा होगे। सब समझ गें। फेर रमेस अउ सकुन अभी तक एक-दूसर ल नइ समझ पाइन। इंखर अबोला रहे के आदत पड़ गेये राहय। सकुन ल पांचवा महिना के छांव परगे छै ले सात पुरीस। कुंआर के उगोना पाख ह आंठवा महिना होगे। आठ-नौ के निकलत दसवां मं सकुन ल पीरा जनाइस। दसमत अपन परोसिन गइतरी ल बलइस। खोर बाहरिन तको आइस घर मं निपटाय के कोसिस करीन। सकुन ल दुख खावत दू ले तीन दिन होगे। जस के तस गुलाप ह ठाकुर डॉक्टर ल बुलाइस वोकरो कोसिस बियर्थ होगे। सकुन के न पीरा दुगुना होन लागिस चिचिअई सुरू कर दीस। रकत देख के डर्रागे। रोवन लागिस मुंह ले निकलगे। रोहन के पापा। मोला बचा मैं मरत हंव रोहन के पापा, मोला बचा...। रमेस सुन परिस। लकर-धकर अपन महापरसाद के मोटर साइकिल ल मांगिस सकुन ल बइठारीस। पाछू मं दसमत बइठीस। प्राथमिक स्वास्थ्य केन्द्र निकुम गींन। आधा-पौन घण्टा मं बाबू आगे। चार-पांच दिन बाद छुट्टी होइस। छट्ठी मनाइस। लइका के नांव धरींन सूरज।
येसो के जेठ ह सूरज ल दस साल होगे। मस्त ऊंचपूर पंडरा छक-छक ले दाई ददा असन। बाम्हन रसपूत लइका कस दिखय। हाथ गोड़ आंखी कान सब बढिय़ा दिल-दिमाग सब सहीं मस्त घुंघरालु बाल राहय। फेर सूरज ये उमर के होवत ले नइ गोठिया पाइस। मुंह खुले जीभ साथ नइ देवय। जीभ के कोसिस मं भाषा नई फुटय। दसमत-गुलाप अबड़ करम-धरम करीन नाती के भाखा सुने बर। तरसगें। समै गुजरत दूनों घलो गुजरगें। रमेस अउ सकुन घलो अबड़ डॉक्टरी इलाज कराइंन तेला-बाती घलो कराइन। बइद-गुनिया, ज्योतिस-बोतिस, देवधामी कोन्हों काम नई आइन। आखिर मं रमेस अउ सकुन ल कुछ अन ढंग ले समझ आइस। दूनों के नफरत अउ अहम् के राहू-केतु ले बेटा सूरज ल अबोला रूपी ग्रहन धरलीस। अपन बिसरे ये बात ल कभु नई भूल पाइन अउ वो एक गलती बर दूनों एक-दूसर ल आज तक माफ नई कर पाइन।
hne_Deva awa_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva